Nyitott Templomok Éjszakája Solymáron | Nemzeti.net
Falumban, Solymáron, hetek óta folyt a tervezés, melybe időközben én is becsatlakoztam. Végül, két órás program állt össze: volt benne gitáros éneklés, fuvolaművész előadása, orgonajáték, kvíz a templomról, előadás a liturgikus építészetről és magáról a templomunkról, kis csoportokban fel lehetett menni a templomtoronyba (hiszen mindenki látta már a tornyot,de szinte senki sem volt benne) s nem utolsó sorban, a „Liturgia színei” címmel egy összeállítás a verseimből.A helyszín: a solymári kegytemplom… mert sokan nem tudjuk, mekkora kincs is a miénk
Azt hiszem, a legfontosabb ezen az éjszakán az volt, hogy a betérők más szemmel néztek a már szinte unalomig ismert térre: felfedezték rejtett szépségeit, észrevették azokat az apróságokat, melyek felett a Szentmisén elsiklik a szem (nagyon helyesen, teszem hozzá, hiszen a szent cselekmény közben nem az épületet kell figyelni!). Ezen az éjszakán otthon éreztük magunkat a templomban. A résztvevők mertek tapsolni, ha tetszett nekik az előadás, a gyerekek a kvízzel a kezükben jártak fel s alá (a szabály az volt, hogy szabad puskázni, de csak a templomról!). Igazi lelki agapé, szeretetlakoma volt ez a két óra: mindenki azt hozta el, amilyen talentumot kapott az Úrtól: volt, aki a tudását, volt, aki a hangját, a zenét, de mindegyik ízét a szeretet adta meg.Énekeltünk az Úrnak új éneket
Számomra a legszebb ajándék ezen az estén az volt, hogy a verseimet a Feleségemmel együtt olvastuk fel. Mikor Ő szavalt, a szememmel végigfutottam a templomon: 44-en voltak rajtunk kívül a hajóban, s ha ehhez hozzászámoljuk azokat, akik az előtérben, a toronyban, a kórusban vagy a sekrestyében voltak, bátran tehetjük a résztvevők számát hetvenre is – egy erős esti Szentmise létszáma a falunkban. Amikor a hivatalos programok véget értek, még sokáig nem tudtuk bezárni a templomot, nem akaródzott hazamenni az embereknek.Nekem ez volt a legszebb pillanat: a Feleségem olvassa fel a versemet
The post Nyitott Templomok Éjszakája Solymáron appeared first on PolgárPortál.